ອົງການບັນດາປະເທດໃນທະວີບອະເມຣິກາ ຍື່ນຄຳຂາດ ຕໍ່ພວກຜູ້ນຳ ໃນການກໍ່ຣັຖປະຫານ ຢູ່ຮອນດູຣາສ
ຂ່າວສຳຄັນອື່ນໆ: ຮູ້ຈັກແລ້ວ ວ່າເຄື່ອງອັດສຽງ ຂອງ ສາຍການບິນເຢເມນ ຕົກຢູ່ໃສ; ກຳປັ່ນເກົາຫລີເໜືອ ອວ່າຍຄືນ ຫລັງຈາກໄດ້ຖືກຕິດຕາມ ໂດຍກອງທັບເຮືອ ສະ
ອົງການບັນດາປະເທດ ໃນທະວີບ ອະເມຣິກາຂູ່ວ່າ ຈະໂຈະການເປັນສະມາຊິກຂອງ ຮອນດູຣາສ ໃນອົງການ ດັ່ງກ່າວ ຖ້າຮອນດູຣາສ ບໍ່ຍອມໃຫ້ປະທານາທິບໍດີ MANUEL ZELAYA ທີ່ຖືກຂັບໄລ່ນັ້ນ ເຂົ້າຮັບອຳນາດ ຄືນໃໝ່ ທ່ານJOE MIGUEL INZULZA ເລຂາທິການໃຫຍ່ ຂອງອົງການ ບັນດາປະເທດ ໃນທະວີບ ອະເມຣິກາທີ່ເອີ້ນຫຍໍ້ວ່າ OAS ນັ້ນ ກ່າວຕໍ່ພວກນັກຂ່າວ ໃນ ຕອນເຊົ້າ ມື້ນີ້ວ່າພວກຜູ້ນຳ ໃນການກໍ່ຣັຖປະຫານ ຂອງພວກທະຫານ ມີເວລາ 3 ມື້ ທີ່ຈະໃຫ້ທ່ານ ZELAYAເຂົ້າຮັບຕຳແໜ່ງ ເປັນປະທານາທິບໍດີ ຄືນ ທ່ານ INZULZA ໄດ້ຍື່ນຄຳຂາດຫລັງຈາກໄດ້ໂອ້ລົມ ເປັນເວລາຫລາຍໆຊົ່ວໂມງ ກັບບັນດາ ສະມາຊິກຂອງ ອົງການ OASທີ່ມີສຳນັກງານໃຫຍ່ ຢູ່ກຸງວໍຊິງຕັນ ທ່ານ ZELAYA ໄດ້ຖືກຂັບໄລ່ດ້ວຍການໃຊ້ກຳລັງ ໃຫ້ອອກຈາກ ຮອນດູຣາສ ໃນມື້ວັນອາທິດແລ້ວ ຊຶ່ງເປັນວັນທີ່ທ່ານມີແຜນການ ຈະຈັດໃຫ້ມີ ການລົງປະຊາມະຕິ ກ່ຽວກັບການປະຕິຮູບ ຣັຖທັມມະນູນຂອງປະເທດ ພວກຕຳໜິຕິຕຽນ ເວົ້າວ່າ ທ່ານຕ້ອງການ ປ່ຽນຣັຖທັມມະນູນເພື່ອໃຫ້ທ່ານ ສາມາດສະມັກ ເຂົ້າແຂ່ງຂັນ ເອົາຕຳແໜ່ງ ປະທານາທິບໍດີໄດ້ຕື່ມອີກ ເຈົ້າໜ້າທີ່ຝຣັ່ງກ່າວວ່າ ຮູ້ກັນແລ້ວວ່າ ເຄື່ອງບັນທຶກຂໍ້ມູນເຄື່ອງນື່ງ ໃນຈຳ ນວນສອງເຄື່ອງ ຂອງເຮືອບິນ ສາຍການບິນ ເຢເມນ ທີ່ໄດ້ປະສົບອຸບັດຕິເຫດຕົກ ຢູ່ນອກ ແຄມຝັ່ງ ຂອງໝູ່ເກາະ COMOROS ນັ້ນ ຕົກຢູ່ບ່ອນໃດ ອົງການຂ່າວຝຣັ່ງ ໄດ້ອ້າງຄຳເວົ້າ ຂອງຣັຖມຸນຕຣີ ການຮ່ວມມືຝຣັ່ງ ທ່ານ ALAINJOYANDET ທີ່ກ່າວວ່າ ເຮືອບິນລາຕເວນ ຈັບໄດ້ສັນຍານ ຈາກເຄື່ອງບັນທຶກຂໍ້ມູນໃນບໍລິເວນປະມານ 40 ຫລັກກິໂລແມັດ ຫ່າງຈາກເກາະ GRANDE COMORE ເຮືອບິນຂອງສາຍການບິນເຢເມນ ບັນທຸກ ຜູ້ໂດຍສານ ແລະພະນັກງານ ທັງໝົດ 153 ຄົນ ເວລາປະສົບອຸບັດຕິເຫດ ຕົກລົງໃສ່ ມະຫາສະມຸດອິນເດັຽ ໃນຕອນເຊົ້າ ວານນີ້ ຜູ້ໂດຍສານສ່ວນໃຫຍ່ ແມ່ນເປັນຄົນ ຈາກໝູ່ເກາະ COMOROS ນອກນັ້ນ ຍັງມີຄົນສັນຊາດຝຣັ່ງອີກ 66 ຄົນ ຢູ່ເທິງ ເຮືອບິນລຳນີ້ ມາຮອດປັດຈຸບັນພວກກູ້ພັຍເວົ້າວ່າ ມີຜູ້ລອດຊີວິດ ມາໄດ້ແຕ່ ພຽງຜູ້ດຽວ ຄືເດັກນ້ອຍແມ່ຍິງ ອາຍຸ14 ປີ ທີ່ເດີນທາງ ໄປຢ້ຽມຄອບຄົວ ພ້ອມກັບ ແມ່ຂອງນາງ ຈາກ ປະເທດຝຣັ່ງ ຝຣັ່ງໄດ້ຈັດສົ່ງທີມກູ້ພັຍ ທັງທະຫານ ແລະພົລເຮືອນ ໄປຊ່ອຍ ໃນຄວາມຫວັງເພື່ອຈະໄດ້ ພົບເຫັນ ພວກທີ່ລອດຊີວິດ ມາໄດ້ຕື່ມອີກ ສາເຫດ ທີ່ພາໃຫ້ເຮືອບິນຕົກຄັ້ງນີ້ ຍັງບໍ່ທັນເປັນທີ່ຮູ້ຈັກ ກັນເທື່ອ ເຈົ້າໜ້າທີ່ສະຫະຣັດ ກ່າວວ່າ ກຳປັ່ນບັນທຸກຂອງເກົາຫລີເໜືອລຳນຶ່ງ ທີ່ຖືກຕິດຕາມ ໂດຍກຳປັ່ນ ຂອງກອງທັບເຮືອ ສະຫະຣັດມາໄດ້ອາທິດ ກວ່າໆແລ້ວນັ້ນ ໄດ້ ປ່ຽນທິດທາງເດີນແລ້ວ ເຈົ້າໜ້າທີ່ ເວົ້າວ່າກຳປັ່ນ KANG NAM 1 ຊຶ່ງໃນເບື້ອງຕົ້ນ ເຊື່ອກັນວ່າ ຈະຂົນອຸບປະກອນທີ່ໜ້າສົງສັຍ ໄປຍັງມຽນມານັ້ນ ໄດ້ອວ່າຍກັບຄືນ ແລະມຸ່ງໜ້າ ໄປຍັງທິດເໜືອໃນມື້ວັນອາທິດ ຜ່ານມານີ້ ເຈົ້າໜ້າທີ່ສືບລັບ ກ່າວວ່າ ກຳປັ່ນ KANG NAM 1ໄດ້ຖືກຕິດຕາມ ຍ້ອນວ່າ ເຄີຍມີປະວັດ ໃນການລຳລຽງ ຂົນສົ່ງອາວຸດ ຂອງເກົາຫລີເໜືອໄປຂາຍ ເຈົ້າໜ້າທີ່ໆຂໍສງວນຊື່ ໄດ້ກ່າວຕໍ່ພວກນັກຂ່າວ ໃນມື້ວານນີ້ວ່າພວກເຂົາເຈົ້າບໍ່ຮູ້ວ່າ ເປັນຫຍັງ ກຳປັ່ນຂອງເກົາຫລີເໜືອ ຈຶ່ງອວ່າຍກັບຄືນ ນອກນັ້ນແລ້ວ ພວກເຈົ້າໜ້າທີ່ ຍັງເວົ້າວ່າ ເຂົາເຈົ້າບໍ່ຮູ້ຈັກວ່າກຳປັ່ນລຳນີ້ ຈະໄປໃສ ແຕ່ວ່າໃນມື້ວານນີ້ ກຳປັ່ນລຳນີ້ ຢູ່ຫ່າງຈາກຮົງກົງໄປທາງທິດໃຕ້ ປະມານ 400 ຫລັກກິໂມແມັດ ແລະກຳລັງມຸ່ງໜ້າ ໄປທາງທິດເໜືອ ກຳປັ່ນເກົາຫລີເໜືອລຳນີ້ ຕົ້ນຕໍແລ້ວຄາດວ່າ ຈະແວ່ຈອດ ໃສ່ນ້ຳມັນ ຢູ່ສິງກະໂປບ່ອນທີ່ເຈົ້າໜ້າທີ່ ໃຫ້ຄຳໝັ້ນສັນຍາວ່າ ຈະທຳການກວດເບິ່ງເວລາກຳປັ່ນລຳນີ້ຈອດ ອົງການ ໂຄງການອາຫານໂລກຂອງສະຫະປະຊາຊາດກ່າວວ່າ ຊາວເກົາຫລີເໜືອ ໂດຍສະເພາະແລ້ວ ແມ່ນພວກເດັກນ້ອຍ ກຳລັງປະເຊີນກັບວິກິຕການ ທາງດ້ານອາຫານ ຢ່າງຮ້າຍແຮງ ຍ້ອນການບໍຣິຈາກ ຂອງນາໆຊາດ ຕໍ່ການດຳເນີນຄວາມພະຍາຍາມ ຂອງທາງ ໂຄງການ ອາຫານໂລກ ໃນເກົາຫຼີເໜືອບໍ່ໄດ້ຢ່າງເຕັມເມັດເຕັມໜ່ວຍ ທ່ານ TORBEN DUE ຜູ້ຕາງໜ້າ ໂຄງການ ອາຫານໂລກໃນເກົາຫຼີເໜືອ ຍັງກ່າວອີກວ່າ ຣັຖບານໄດ້ຈຳກັດຮັດແຄບ ການປະຕິບັດງານຂອງທາງໂຄງການ ທ່ານເວົ້າວ່າ ໃນເດືອນແລ້ວນີ້ ໂຄງການອາຫານໂລກໄດ້ຮັບອະນຸຍາດ ໃຫ້ປະຕິບັດງານ ຢູ່ແຕ່ໃນ 57 ຫົວເມືອງ ໃນເກົາຫລີເໜືອແທນທີ່ຈະແມ່ນ 131 ຫົວເມືອງ ຄືແຕ່ກ່ອນ ທ່ານ DUE ເວົ້າວ່າ ການຂາດແຄນເງິນໄດ້ບັງຄັບ ໃຫ້ທາງ ໂຄງການອາຫານໂລກ ຕ້ອງໄດ້ຕັດ ການປະຕິບັດງານ ສຸກເສີນທີ່ໄດ້ເລີ້ມຂຶ້ນ ໃນທ້າຍປີກາຍນັ້ນລົງ ແລະວ່າ ນອກນີ້ ທາງໂຄງການອາຫານໂລກຍັງຕ້ອງໄດ້ຫລຸດເປົ້າໝາຍ ຕົ້ນຕໍຂອງຕົນ ທີ່ຈະແຈກຢາຍອາຫານ ໃຫ້ຊາວເກົາຫລີເໜືອໃຫ້ໄດ້ 6 ລ້ານ 2 ແສນຄົນນັ້ນ ລົງມາເປັນ 2 ລ້ານ 2 ແສນ 7 ໝື່ນຄົນ ປະທານາທິບໍດີ ສະຫະຣັດ ທ່ານ BARACK OBAMA ກ່າວໃນມື້ວານນີ້ວ່າການຖອນທະຫານ ສະຫະຣັດ ອອກຈາກ ຫົວເມືອງຕ່າງໆ ຂອງອີຣັກນັ້ນ ແມ່ນເປັນ ຫລັກໝາຍທີ່ສຳຄັນ ແຕ່ທ່ານກໍໄດ້ເຕືອນ ເຖິງຄວາມຍຸ່ງຍາກ ໃນໄລຍະຕໍ່ໜ້າ ທ່ານ OBAMAກ່າວວ່າ ປະຊາຊົນຊາວອີຣັກ ມີສິດຖືວ່າ ການຖອນ ກຳລັງດັ່ງກ່າວ ແມ່ນສາເຫດທີ່ພາໃຫ້ ມີການສເລີມສລອງ ໃນຂະນະທີ່ ປະເທດອິຣັກ ທີ່ມີອະທິປະໄຕແລະມີຄວາມປຸ້ມລຸມ ສາມັກຄີກັນ ສືບຕໍ່ ເປັນຜູ້ກຳໂຊກຊະຕາຂອງຕົນ ນາຍົກຣັຖມຸນຕຣີ ອີຣັກ ທ່ານ NOURI AL-MALIKI ເອີ້ນວັນດັ່ງກ່າວ ນີ້ວ່າເປັນໄຊຊະນະ ອັນຍິ່ງໃຫຍ່ ຣັຖບານອີຣັກ ໄດ້ຈັດໃຫ້ມີ ການເດີນສວນສນາມຂອງພວກທະຫານ ແລະຈູດບັ້ງໄຟດອກ ເພື່ອສເລີມສລອງ ໂອກາດ ທີ່ມີການຕັ້ງຊື່ ໃຫ້ວ່າເປັນວັນອະທິປະໄຕ ແຫ່ງຊາດນັ້ນ ແຕ່ແນວໃດກໍຕາມ ຂະນະທີ່ກຳລັງທະຫານ ອີຣັກພວມເຂົ້າ ຄວບຄຸມ ຄວາມປອດພັຍ ໃນນະຄອນຫຼວງ ແບັກແດັດ ແລະເຂດເທສບານອື່ນໆຢ່າງເປັນທາງການນັ້ນ ຣະເບີດຣົດລູກນຶ່ງ ກໍໄດ້ແຕກຂຶ້ນ ທີ່ຕລາດຊຶ່ງແອອັດໄປດ້ວຍຜູ້ຄົນ ຢູ່ທີ່ເມືອງ KIRKUK ທາງພາກເໜືອ ຂອງອີຣັກເຮັດໃຫ້ມີຜູ້ເສັຽຊີວິດ 33 ຄົນ ແລະໄດ້ຮັບບາດເຈັບ ອີກຫລາຍກວ່າ 90 ຄົນ ທ່ານ AL FRANKEN ໄດ້ຖືກປະກາດ ໃຫ້ເປັນຜູ້ຊະນະ ການເລືອກຕັ້ງສະມາຊິກ ສະພາສູງ ສະຫະຣັດ ຊຶ່ງຈະເຮັດໃຫ້ ພັກເດໂມແຄຣັທກຳສຽງສ່ວນຫຼາຍ 60ບ່ອນນັ່ງ ໃນສະພາສູງ ຂອງສະຫະຣັດ ໃນມື້ວານນີ້ ສານສູງສຸດ ຂອງຣັດມິນເນໂຊຕ້າໄດ້ຕັດສິນ ໃຫ້ທ່ານ FRANKEN ເປັນຜູ້ຊະນະ ຫລັງຈາກ ໄດ້ມີການຕໍ່ສູ້ກັນມາເປັນເວລາ 8 ເດືອນ ກ່ຽວກັບບ່ອນນັ່ງ ທີ່ທ່່ານ NORM COLEMAN ຜູ້ສະມັກ ຂອງພັກຣີພັບຣີກັນ ເປັນຜູ້ທ້າທາຍ ທ່ານ COLEMAN ທີ່ໄດ້ຍອມຮັບ ການປລາໄຊໂດຍໄວ ໄດ້ສະແດງຄວາມຍິນດີ ຕໍ່ທ່ານ FRANKEN ແລະເວົ້າວ່າ ທ່ານຈະບໍ່ທຳການທ້າທາຍ ທາງດ້ານກົດໝາຍ ຕື່ມອີກ ການເຂົ້າໄປຮັບຕຳແໜ່ງ ຂອງທ່ານ FRANKENຢູ່ໃນສະພາສູງ ໝາຍຄວາມວ່າ ພ້ອມກັບການຊ່ອຍເຫລືອ ຂອງສະມາຊິກສະພາສູງທີ່ບໍ່ສັງກັດພັກ ອີກ 2 ທ່ານ ຊຶ່ງຕາມປົກກະຕິແລ້ວ ເຂົ້າຂ້າງພັກເດໂມແຄຣັທນັ້ນຈະເຮັດໃຫ້ ພັກເດໂມແຄຣັທ ມີຄະແນນສຽງພຽງພໍ ທີ່ຈະເອົາຊະນະ ການພະຍາຍາມໃດໆກໍຕາມ ຂອງພັກຣີພັບຣີກັນ ທີ່ຈະຂັດຂວາງ ຫລືແກ່ຍາວ ການລົງຄະແນນສຽງກ່ຽວກັບຮ່າງຍັດຕິໃດໆ ຢູ່ໃນສະພາສູງ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ